Simona Halep va debuta marți la Trophee Clarins de la Paris împotriva unei adversare pe care o întâlnește în premieră, McCartney Kessler.
Tenismena Simona Halep, a cărei suspendare pentru dopaj a fost redusă de TAS, de la 4 ani la 9 luni, a revenit în circuitul WTA la Miami, în luna martie, iar acum se află în fața unui nou început. Românca a acceptat invitația sub formă de wild-card la Trophee Clarins, turneu de categorie WTA 125, care are loc în perioada 13-19 mai chiar la Paris, locul unde la finalul lunii va începe al doilea Grand Slam al anului, Roland-Garros.
Suspendată pentru dopaj la US Open 2022, Simona Halep urmează să evolueze astfel pe suprafața favorită, zgura, după aproape doi ani de la eliminarea surprinzătoare suferită la ediția din 2022 de la Roland-Garros, un meci în care fosta lideră mondială a acuzat un atac de panică în partida pierdută împotriva chinezoaicei Qinwen Zheng.
În urma tragerii la sorți efectuate la Paris, Simona Halep va debuta la turneul din Franța împotriva unei adversare pe care o va întâlni în premieră, americanca McCartney Kessler, numărul 123 mondial, meci care va avea loc marți, în jurul orei 15.00.
McCartney Kessler este o jucătoare de 24 de ani care a apărut recent în marile turnee WTA, câștigând în acest an și primul ei trofeu major, la un turneu de categorie 125 disputat în Mexic. Americanca mai are în palmares trei finale disputate în circuitul ITF, dintre care două câștigate.
Practic, McCartney Kessler și-a făcut debutul în WTA la începutul anului 2024, la Auckland, după care a primit un wild-card la Australian Open. La Grand Slam-ul de la Melbourne, Kessler a reușit să depășească primul tur, eliminând-o pe italianca Fiona Ferro, pierzând apoi cu Linda Noskova din Cehia.
Aflată în cel mai bun moment al carierei sale, McCartney Kessler este împlinită și în viața personală. Tenismena e de mai mulți ani într-o relație cu Zach Adams, un bărbat despre care nu se știu multe lucruri, cei doi fiind extrem de discreți în ceea ce privește legătura lor sentimentală.
Conform paginii sale de Instagram, McCartney Kessler se pregătește de nuntă, ea fiind cerută în căsătorie în vara anului trecut. Presa americană vorbește despre faptul că, cel mai probabil, fericitul eveniment din viața sportivei urmează să aibă loc în decembrie 2024, la finalul acestui sezon.